《寒热不调病一月余》
元代·方回

不肯中和按故常，膈痰鼻涕更头疡。
尘飞泥涴三春尽，热熯寒僵一月强。
乍把酒杯嫌药气，屡翻诗卷写医方。
年年忆得古人语，端午绵衣未可藏。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。